CELEX: 62011CJ0524
Κοινό δασμολόγιο
Συνδυασμένη Ονοματολογία
Δασμολογική κατάταξη
Υπνόσακοι-φορμάκια για βρέφη και νήπια
Διακρίσεις 6209 20 00 ή 6211 42 90

Η αίτηση για την έκδοση προδικαστικής αποφάσεως αφορά την ερμηνεία της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (
EE L 256, σ. 1
), όπως τροποποιήθηκε με τον κανονισμό (EΚ) 1719/2005 της Επιτροπής, της 27ης Οκτωβρίου 2005 (
ΕΕ L 286, σ. 1
, στο εξής: ΣΟ), και ειδικότερα των διακρίσεων 6209 20 00 και 6211 42 90.
Η αίτηση αυτή υποβλήθηκε στο πλαίσιο της εκδικάσεως διαφοράς μεταξύ της εταιρίας Lowlands Design Holding BV (στο εξής: Lowlands Design) και του Minister van Financiën, με αντικείμενο τη δασμολογική κατάταξη για τους υπνόσακους-φορμάκια («trappelzakken»).
Το νομικό πλαίσιο
Η διεθνής δασμολογική κατάταξη
Η διεθνής σύμβαση που θέσπισε το εναρμονισμένο σύστημα ονοματολογίας και κωδικοποιήσεως των εμπορευμάτων (στο εξής: ΕΣ), η οποία συνήφθη στις Βρυξέλλες στις 14 Ιουνίου 1983, καθώς και το τροποποιητικό της πρωτόκολλο της 24ης Ιουνίου 1986 (στο εξής: Σύμβαση για το ΕΣ), εγκρίθηκαν εξ ονόματος της Ευρωπαϊκής Οικονομικής Κοινότητας με την απόφαση 87/369/EΟΚ του Συμβουλίου, της 7ης Απριλίου 1987 (
ΕΕ L 198, σ. 1
).
Το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων (στο εξής: ΠΟΤ), το οποίο συστάθηκε με τη σύμβαση για την ίδρυση του εν λόγω συμβουλίου που συνήφθη στις Βρυξέλλες στις 15 Δεκεμβρίου 1950, εγκρίνει, υπό τις προϋποθέσεις του άρθρου 8 της Συμβάσεως για το ΕΣ, τις επεξηγηματικές σημειώσεις και τις γνώμες δασμολογικής κατατάξεως που συντάσσει η επιτροπή του ΕΣ της οποίας η οργάνωση διέπεται από το άρθρο 6 της Συμβάσεως αυτής. Κατά το άρθρο 7, παράγραφος 1, της Συμβάσεως για το ΕΣ, έργο της επιτροπής αυτής είναι, μεταξύ άλλων, να προτείνει τροποποιήσεις της εν λόγω Συμβάσεως και να συντάσσει επεξηγηματικές σημειώσεις, γνώμες δασμολογικής κατατάξεως, καθώς και άλλες γνωμοδοτήσεις για την ερμηνεία του ΕΣ.
Στην ισχύουσα κατά το έτος 2005 μορφή της, η οποία εφαρμοζόταν κατά τον χρόνο επελεύσεως των πραγματικών περιστατικών της κύριας δίκης, η σημείωση 6, στοιχείο αʹ, του κεφαλαίου 61 της ονοματολογίας του ΕΣ, το οποίο φέρει τον τίτλο «Ενδύματα και συμπληρώματα του ενδύματος, πλεκτά», προβλέπει, μεταξύ άλλων ότι, για την ερμηνεία της κλάσεως 61.11, «οι όροι “ενδύματα και συμπληρώματα του ενδύματος για βρέφη” εννοούν τα είδη για παιδιά μικρής ηλικίας με ανάστημα που δεν υπερβαίνει τα 86 εκατοστόμετρα. Καλύπτουν ομοίως τις πάνες και τα σπάργανα».
Κατά τη σημείωση 4 του κεφαλαίου 62 του ΕΣ, το οποίο φέρει τον τίτλο «Ενδύματα και συμπληρώματα του ενδύματος, άλλα από πλεκτά»:
«Για την ερμηνεία της κλάσης 62.09:
α)
οι όροι “ενδύματα και συμπληρώματα του ενδύματος για βρέφη” εννοούν τα είδη για παιδιά μικρής ηλικίας με ανάστημα που δεν υπερβαίνει τα 86 εκατοστόμετρα. Καλύπτουν ομοίως τις πάνες και τα σπάργανα·
β)
τα είδη που μπορούν να υπαχθούν συγχρόνως στην κλάση 62.09 και σε άλλες κλάσεις του κεφαλαίου αυτού, πρέπει να κατατάσσονται στην κλάση 62.09.»
Η επεξηγηματική σημείωση του ΕΣ η σχετική με την κλάση 62.09 έχει ως εξής:
«62.09 — Ενδύματα και συμπληρώματα του ενδύματος για βρέφη.
6209.10 — Από μαλλί ή από τρίχες εκλεκτής ποιότητας
6209.20 — Από βαμβάκι
6209.30 — Από συνθετικές ίνες
6209.90 — Από άλλες υφαντικές ύλες
Κατά τη σημείωση 4, στοιχείο αʹ, του παρόντος κεφαλαίου οι όροι “ενδύματα και συμπληρώματα του ενδύματος για βρέφη” εννοούν τα είδη για παιδιά μικρής ηλικίας με ανάστημα που δεν υπερβαίνει τα 86 εκατοστόμετρα. Καλύπτουν ομοίως τις πάνες και τα σπάργανα.
Μεταξύ των ειδών που ανήκουν στην κλάση αυτή συγκαταλέγονται: τα φορεματάκια βάπτισης, οι υπνόσακοι-παλτουδάκια, οι φορμούλες, οι σαλιάρες, τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα και τα υποδήματα δωματίου, εκτός όσων είναι πλεκτά, χωρίς κολλημένα, ραμμένα ή άλλως ενσωματωμένα ή προσαρμοσμένα εξωτερικά πέλματα, για βρέφη.
Σημειώνεται ότι τα είδη που μπορούν να υπαχθούν συγχρόνως στην παρούσα κλάση και σε άλλες κλάσεις του κεφαλαίου αυτού πρέπει να κατατάσσονται στην κλάση 62.09 (βλ. σημείωση 4, στοιχείο βʹ) του εν λόγω κεφαλαίου.
Η παρούσα κλάση δεν περιλαμβάνει τις πάνες για μωρά από χαρτί, χαρτοβάμβακα ή επίπεδες επιφάνειες από ίνες κυταρρίνης (κλάση 48.18), ή από βάτα από υφαντική ύλη (κλάση 56.01), ούτε τα καπελάκια για βρέφη (κλάση 65.05), ούτε τα συμπληρώματα που κατονομάζονται ειδικότερα σε άλλα κεφάλαια της ονοματολογίας.»
Η Συνδυασμένη Ονοματολογία
Οι γενικοί κανόνες για την ερμηνεία της ΣΟ, οι οποίοι περιλαμβάνονται στο πρώτο μέρος, τίτλος Ι, Α, του παραρτήματος Ι του κανονισμού 2658/87, ορίζουν τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές:
1.
Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
[...]
3.
Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ’ εφαρμογή του κανόνα 2[, στοιχείο] βʹ, ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α)
Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β)
Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3[, στοιχείο] αʹ, κατατάσσονται σύμφωνα με την ύλη ή το είδος που δίνει σ’ αυτά τον ουσιώδη τους χαρακτήρα, όταν είναι δυνατός αυτός ο καθορισμός.
γ)
Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3[, στοιχείο] αʹ ή 3[, στοιχείο] βʹ, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.
[...]
6.
Η κατάταξη των εμπορευμάτων στις διακρίσεις μιας και της αυτής κλάσης καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά, σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
Το δεύτερο μέρος της ΣΟ περιλαμβάνει το τμήμα XI που αφορά τις υφαντικές ύλες και τα τεχνουργήματα από τις ύλες αυτές. Το τμήμα αυτό περιλαμβάνει τα κεφάλαια 61 και 62 που επιγράφονται αντιστοίχως, «Ενδύματα και συμπληρώματα του ενδύματος, πλεκτά» και «Ενδύματα και συμπληρώματα του ενδύματος, άλλα από τα πλεκτά». Το κεφάλαιο 62 της ΣΟ περιλαμβάνει τις ακόλουθες κλάσεις και διακρίσεις:
«6209 Ενδύματα και συμπληρώματα του ενδύματος για βρέφη:
[...]
6209 20 00 — Από βαμβάκι
[...]
6211 Φόρμες αθλητικές (προπόνησης), κουστούμια και σύνολα του σκι, μαγιό, κιλότες και σλιπ μπάνιου. Άλλα ενδύματα:
[...]
—
Άλλα ενδύματα για γυναίκες ή κορίτσια:
[...]
6211 42 — — Από βαμβάκι
[...]
6211 42 90 — — — Άλλα
[...]».
Κατά τη σημείωση 1 του τμήματος XI της ΣΟ:
«Το τμήμα αυτό δεν περιλαμβάνει:
[...]
ρ)
τα είδη του κεφαλαίου 94 (π.χ. έπιπλα, είδη κλινοστρωμνής, συσκευές φωτισμού)».
Επιπλέον, το προαναφερθέν κεφάλαιο 62 περιλαμβάνει τις κάτωθι σημειώσεις:
«1.
Το κεφάλαιο αυτό εφαρμόζεται μόνο στα είδη που είναι κατασκευασμένα από οποιοδήποτε ύφασμα, εκτός της βάτας, με εξαίρεση τα πλεκτά είδη (άλλα από εκείνα της κλάσης 6212).
[...]
4.
Για την ερμηνεία της κλάσης 6209:
α)
οι όροι “ενδύματα και συμπληρώματα του ενδύματος για βρέφη” εννοούν τα είδη για παιδιά μικρής ηλικίας με ανάστημα που δεν υπερβαίνει τα 86 εκατοστόμετρα. Καλύπτουν ομοίως τις πάνες και τα σπάργανα·
[...]
8.
[…]
Τα ενδύματα που δεν αναγνωρίζονται ως ενδύματα για άντρες ή αγόρια ή ως ενδύματα για γυναίκες ή κορίτσια πρέπει να κατατάσσονται με αυτά τα τελευταία.»
Το κεφάλαιο 94 εντάσσεται στο τμήμα XX της ΣΟ. Το τμήμα αυτό επιγράφεται «Εμπορεύματα και προϊόντα διάφορα». Το κεφάλαιο 94, που φέρει τον τίτλο «Έπιπλα, έπιπλα ιατροχειρουργικά. Είδη κλινοστρωμνής και παρόμοια. Συσκευές φωτισμού που δεν κατονομάζονται ή δεν περιλαμβάνονται αλλού. Λάμπες-ρεκλάμες, φωτεινά σήματα, φωτεινές ενδεικτικές πινακίδες και παρόμοια είδη. Προκατασκευές», περιλαμβάνει την κλάση 9404, η οποία έχει ως εξής:
«9404 Σομιέδες. Είδη κλινοστρωμνής και παρόμοια είδη [π.χ. στρώματα, καλύμματα ποδιών, παπλώματα, μαξιλάρια, παραγεμισμένα χαμηλά καθίσματα (πουφ), προσκεφάλια], που φέρουν ελατήρια ή είναι παραγεμισμένα ή επενδυμένα εσωτερικά με οποιαδήποτε ύλη, στα οποία περιλαμβάνονται και εκείνα από κυψελώδες καουτσούκ ή κυψελώδεις πλαστικές ύλες, επενδυμένα ή μη:
9404 10 00 — Σομιέδες
—
Στρώματα:
9404 21 00 — — Από κυψελώδες καουτσούκ ή κυψελώδεις πλαστικές ύλες, επενδυμένα ή μη:
[...]
9404 29 — — Από άλλες ύλες:
[...]
9404 30 00 — Υπνόσακοι».
Κατά τις επεξηγηματικές σημειώσεις της Συνδυασμένης Ονοματολογίας των Ευρωπαϊκών Κοινοτήτων (
ΕΕ 2006, C 50, σ. 1
), οι οποίες εκδόθηκαν κατ’ εφαρμογή του άρθρου 10, παράγραφος 1, του κανονισμού 2658/87:
«6111 Ενδύματα και συμπληρώματα της ένδυσης, από πλεκτό, για βρέφη
Βλέπε τη σημείωση 6[, στοιχείο] αʹ, του παρόντος κεφαλαίου.
Η κλάση αυτή περιλαμβάνει ενδύματα που προορίζονται συνήθως για παιδιά κάτω των 18 μηνών. Από τα ενδύματα αυτά μπορούν να αναφερθούν: τα παλτουδάκια, τα μπουρνουζάκια, τα ζακετάκια καπιτονέ, οι υπνόσακοι-παλτουδάκια με κουκούλα, οι ρόμπες, τα κουστουμάκια δύο τεμαχίων, τα κουστουμάκια τύπου εσκιμό, τα μακριά και κοντά παντελονάκια, οι φουφούλες, οι φορμούλες, τα γιλεκάκια (εκτός από τα εφαρμοστά), τα φορεματάκια, οι φουστίτσες, τα μπολερό, τα μπουφανάκια, τα άνορακ, οι κάπες, οι χιτώνες, οι μπλούζες, οι μπλούζες-πουκάμισα, τα σορτσάκια κ.λπ.
Ορισμένα από τα ενδύματα αυτά είναι πρόδηλο ότι αποτελούν είδη για μωρά (μωρουδιακά) και κατά συνέπεια πρέπει να κατατάσσονται στην παρούσα κλάση όποιες και αν είναι οι διαστάσεις τους.
Αυτό συμβαίνει κυρίως με τα εξής:
[...]
3.   τους υπνόσακους-παλτουδάκια: ενδύματα με κουκούλα και μανίκια, που χρησιμοποιούνται συγχρόνως ως παλτά και ως υπνόσακοι (τελείως κλειστά από κάτω)·
4.   τους υπνόσακους (με μανίκια ή με ανοίγματα στη μασχάλη).
Τα υπόλοιπα ενδύματα κατατάσσονται στην παρούσα κλάση μόνο αν το μέγεθός τους είναι κατάλληλο για παιδιά ύψους έως και 86 cm (συμπεριλαμβανομένου και του εμπορικού μεγέθους 86).
[...]
6209 Ενδύματα και συμπληρώματα του ενδύματος για βρέφη
Οι επεξηγηματικές σημειώσεις της κλάσης 6111 εφαρμόζονται αναλογικά (mutatis mutandis).»
Η διαφορά της κύριας δίκης και το προδικαστικό ερώτημα
Στις 3 Οκτωβρίου 2006 η Lowlands Design υπέβαλε στην ολλανδική τελωνειακή διοίκηση τέσσερις αιτήσεις για την παροχή δεσμευτικής δασμολογικής πληροφορίας σχετικά με προϊόντα περιγραφόμενα ως «παιδικοί υπνόσακοι».
Τα προϊόντα αυτά έχουν όλα τον ίδιο τύπο και τα ίδια χαρακτηριστικά. Πρόκειται για δύο σάκους (εξωτερικό και εσωτερικό) από βαμβάκι που προορίζονται να χρησιμοποιούνται μαζί, καθένας δε από αυτούς φέρει άνοιγμα λαιμού και μανίκια. Το πάνω μέρος των σάκων έχει το κόψιμο του μπούστου ενώ στο ύψος της μέσης υπάρχει ελαστικό στοιχείο συσφίξεως. Το μπροστινό μέρος έχει μακρύ άνοιγμα που ανοιγοκλείνει με φερμουάρ. Στη μέση του πίσω μέρους υπάρχει άνοιγμα από το οποίο μπορεί να περάσει ζώνη ασφαλείας. Τα εν λόγω προϊόντα διαφέρουν μόνο κατά το μέγεθος, ήτοι 86 εκατοστά για όσα προορίζονται για βρέφη και 110 εκατοστά για όσα προορίζονται για νήπια.
Κατά τη Lowlands Design, όλα ανεξαιρέτως τα προαναφερθέντα προϊόντα ενέπιπταν στη διάκριση 9404 30 00 της ΣΟ τη σχετική με τους «υπνόσακους», οπότε βαρύνονταν με δασμό 3,7 %.
Με τις από 20 και 28 Νοεμβρίου 2006 αποφάσεις (στο εξής: επίδικες αποφάσεις), η ολλανδική τελωνειακή διοίκηση έκρινε ότι τα προϊόντα που προορίζονται για νήπια ενέπιπταν στη διάκριση 6211 42 [«Φόρμες αθλητικές (προπόνησης), κουστούμια και σύνολα του σκι, μαγιό, κιλότες και σλιπ μπάνιου […] άλλα ενδύματα: — από βαμβάκι»] και βαρύνονταν με δασμό 12 %, ενώ όσα προορίζονται για βρέφη ενέπιπταν στη διάκριση 6209 20 00 («Ενδύματα και συμπληρώματα του ενδύματος για βρέφη […] από βαμβάκι») και βαρύνονταν με δασμό 10,5 %.
Κατόπιν απορρίψεως της προσφυγής της και της εφέσεως που άσκησε κατά της απορριπτικής αποφάσεως, η Lowlands Design άσκησε αναίρεση ενώπιον του Hoge Raad der Nederlanden. Υποστηρίζει ότι τα προϊόντα αυτά πρέπει να καταταγούν στη διάκριση 9404 30 00 με βάση το γράμμα της διακρίσεως αυτής και τη σημείωση 1, στοιχείο ρʹ, του τμήματος XI της ΣΟ.
Το αιτούν δικαστήριο υπογραμμίζει ότι τα επίμαχα προϊόντα ομοιάζουν, στο επάνω μέρος τους, προς ένδυμα και, στο κάτω μέρος τους, προς υπνόσακο. Με βάση τα χαρακτηριστικά αυτά, δεν μπορεί να αποκλειστεί η κατάταξή τους στη διάκριση 9404 30 00. Το αιτούν δικαστήριο διερωτάται εάν τα προϊόντα αυτά πρέπει να καταταγούν στις διακρίσεις 6209 20 00 και 6211 42 90 ή εάν εμπίπτουν στη διάκριση 9404 30 00.
Υπό τις συνθήκες αυτές, το Hoge Raad der Nederlanden ανέστειλε την ενώπιόν του διαδικασία και υπέβαλε στο Δικαστήριο το ακόλουθο προδικαστικό ερώτημα:
«Πώς πρέπει να ερμηνεύονται οι διακρίσεις 6209 20 00, 6211 42 και 9404 30 00 της ΣΟ για τη δασμολογική κατάταξη ειδών για βρέφη ή για νήπια όπως τα επίμαχα είδη;»
Επί του προδικαστικού ερωτήματος
Με το προδικαστικό ερώτημα, το αιτούν δικαστήριο ζητεί κατά βάση από το Δικαστήριο να διευκρινίσει εάν η ΣΟ έχει την έννοια ότι οι υπνόσακοι-φορμάκια μεγέθους 86 εκατοστών, για όσους προορίζονται για βρέφη, και 110 εκατοστών, για όσους προορίζονται για νήπια, πρέπει να κατατάσσονται στη διάκριση 6209 20 00 ή στη διάκριση 6211 42 90, ή εάν, αντιθέτως, πρέπει να κατατάσσονται στη διάκριση 9404 30 00.
Οι γενικοί κανόνες για την ερμηνεία της ΣΟ προβλέπουν ότι η κατάταξη των εμπορευμάτων καθορίζεται καταρχάς σύμφωνα με το περιεχόμενο των κλάσεων και των σημειώσεων των τμημάτων ή των κεφαλαίων, ενώ γίνεται δεκτό ότι οι τίτλοι των τμημάτων ή των κεφαλαίων έχουν ενδεικτική μόνον αξία.
Συναφώς, πρέπει να υπομνησθεί ότι, κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και ιδιότητες, όπως ορίζονται στο κείμενο της οικείας κλάσεως της ΣΟ και στις σημειώσεις των τμημάτων ή των κεφαλαίων (βλ., μεταξύ άλλων, αποφάσεις της 19ης Οκτωβρίου 2000,
C-339/98, Peacock, Συλλογή 2000, σ. I-8947
, σκέψη 9, και της 14ης Ιουλίου 2011,
C-196/10, Paderborner Brauerei Haus Cramer, Συλλογή 2011, σ. Ι-6201
, σκέψη 31).
Η Lowlands Design υποστηρίζει ότι βασικό χαρακτηριστικό των επίμαχων προϊόντων είναι ότι εξασφαλίζουν στον χρήστη προστασία και ζεστασιά όταν κοιμάται και προορίζονται να χρησιμοποιούνται ως υπνόσακοι. Επομένως, πρόκειται για υπνόσακους, υπό την έννοια της διακρίσεως 9404 30 00 της ΣΟ. Αντιθέτως, η Ολλανδική Κυβέρνηση και η Ευρωπαϊκή Επιτροπή εκτιμούν ότι τα προϊόντα αυτά πρέπει να καταταγούν στις διακρίσεις 6209 20 00 ή 6211 42 90.
Επιβάλλεται η διαπίστωση ότι, σύμφωνα με όσα εκθέτει το αιτούν δικαστήριο, τα επίμαχα προϊόντα, λαμβανομένου υπόψη του μεγέθους τους και της φύσεώς τους, προορίζονται αποκλειστικώς για χρήση από βρέφη και νήπια. Τα προϊόντα αυτά έχουν πολλά χαρακτηριστικά που προσιδιάζουν σε αυτά των ενδυμάτων. Ειδικότερα, η ραφή του πάνω μέρους των εν λόγω προϊόντων είναι προσαρμοσμένη στο σχήμα του σώματος. Τα προϊόντα αυτά έχουν λαιμόκοψη, μανίκια, άνοιγμα με φερμουάρ στο μπροστινό μέρος καθώς και ελαστικό στοιχείο συσφίξεως στο ύψος της μέσης. Το κάτω μέρος των εν λόγω προϊόντων είναι τελείως κλειστό, όπως ακριβώς οι υπνόσακοι.
Όσον αφορά το τελευταίο αυτό χαρακτηριστικό, επισημαίνεται ότι η κλάση 9404 εντάσσεται στο κεφάλαιο 94 της ΣΟ το οποίο φέρει τον τίτλο «Έπιπλα, έπιπλα ιατροχειρουργικά. Είδη κλινοστρωμνής και παρόμοια. Συσκευές φωτισμού που δεν κατονομάζονται ή δεν περιλαμβάνονται αλλού. Λάμπες-ρεκλάμες, φωτεινά σήματα, φωτεινές ενδεικτικές πινακίδες και παρόμοια είδη. Προκατασκευές». Ειδικότερα, στο κεφάλαιο αυτό συγκαταλέγονται οι «[σ]ομιέδες. Είδη κλινοστρωμνής και παρόμοια είδη [...], που φέρουν ελατήρια ή είναι παραγεμισμένα ή επενδυμένα εσωτερικά με οποιαδήποτε ύλη [...]». Η διάκριση 9404 30 00 αφορά γενικώς τους «υπνόσακους» χωρίς να διακρίνει, εντός της κατηγορίας αυτής, τα επιμέρους προϊόντα βάσει των χαρακτηριστικών τους.
Αντιθέτως, το κεφάλαιο 62 της ΣΟ, το οποίο αφορά τα «ενδύματα και συμπληρώματα του ενδύματος, άλλα από τα πλεκτά», κάνει λόγο, στην κλάση 6209, για «ενδύματα και συμπληρώματα του ενδύματος για βρέφη», και ειδικότερα, στη διάκριση 6209 20 00, σε όσα είναι παρασκευασμένα από βαμβάκι. Επομένως, λόγω των χαρακτηριστικών του πάνω μέρους τους, τα επίμαχα στην κύρια δίκη προϊόντα πρέπει να χαρακτηριστούν ως ενδύματα εμπίπτοντα στο τμήμα XI της ΣΟ και όχι ως είδη κλινοστρωμνής κατά το κεφάλαιο 94 του τμήματος XX της ΣΟ.
Επιπλέον, όπως προκύπτει από την επεξηγηματική σημείωση της ΣΟ για την κλάση 6209, η κλάση αυτή, όπως ακριβώς προβλέπει και η επεξηγηματική σημείωση σχετικά με την ερμηνεία της κλάσεως 6209 του ΕΣ, αφορά ορισμένα είδη προοριζόμενα για παιδιά μικρής ηλικίας, ιδίως τους υπνόσακους-παλτουδάκια με κουκούλα και τις φορμούλες. Τα προϊόντα αυτά έχουν χαρακτηριστικά τα οποία, χωρίς να ταυτίζονται με τα χαρακτηριστικά των επίμαχων στην κύρια δίκη προϊόντων, είναι πάντως παρόμοια προς αυτά. Μεταξύ των προϊόντων στα οποία αναφέρεται η επεξηγηματική σημείωση σχετικά με την κλάση 6209 της ΣΟ έχουν περιληφθεί ρητώς και ορισμένοι τύποι υπνόσακων με μανίκια και ανοίγματα στη μασχάλη που προορίζονται αποκλειστικώς για παιδιά κάτω των 18 μηνών.
Η Lowlands Design υποστηρίζει συναφώς ότι η επεξηγηματική σημείωση της ΣΟ για την κλάση 6209 είναι αντίθετη με τη σημείωση 1, στοιχείο ρʹ, του τμήματος XI της ΣΟ, καθόσον η δεύτερη αποκλείει ρητώς από το πεδίο εφαρμογής του τμήματος αυτού τα προϊόντα που απαριθμούνται στο κεφάλαιο 94 του τμήματος XX της ΣΟ, μεταξύ των οποίων και οι υπνόσακοι υπό τη διάκριση 9404 30 00. Εντούτοις, διευκρινίζεται ότι η σημείωση αυτή του ως άνω τμήματος έχει την έννοια ότι απλώς επισημαίνει ότι τα είδη που έχουν περιληφθεί στο κεφάλαιο 94 δεν εμπίπτουν στο εν λόγω τμήμα XI.
Πάντως, λαμβανομένου υπόψη του γενικού κανόνα 3, στοιχείο αʹ, για την ερμηνεία της ΣΟ, από τον οποίο προκύπτει ότι η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο, τα επίμαχα στη διαφορά της κύριας δίκης προϊόντα δεν εμπίπτουν στη διάκριση 9404 30, αλλά πρέπει καταρχήν να καταταγούν στη διάκριση 6209 20 00.
Συναφώς, η σημείωση 4 του κεφαλαίου 62 της ΣΟ, όπως ακριβώς και η σημείωση 4 του κεφαλαίου 62 του ΕΣ, ορίζει ότι ως «ενδύματα και συμπληρώματα του ενδύματος για βρέφη» κατά την κλάση 6209 νοούνται τα είδη για παιδιά μικρής ηλικίας με ανάστημα που δεν υπερβαίνει τα 86 εκατοστά.
Κατά την επεξηγηματική σημείωση της ΣΟ για την κλάση 6209, η κλάση αυτή περιλαμβάνει ένα σύνολο ενδυμάτων προοριζόμενων γενικώς για παιδιά κάτω των 18 μηνών, ενώ ορισμένα από τα ενδύματα αυτά, καθόσον προδήλως αποτελούν είδη για μωρά (μωρουδιακά), μπορούν να κατατάσσονται στην παρούσα κλάση ανεξαρτήτως διαστάσεων. Αυτό συμβαίνει, κατά την εν λόγω επεξηγηματική σημείωση, με τους υπνόσακους-παλτουδάκια με κουκούλα και τους υπνόσακους με μανίκια ή με ανοίγματα στη μασχάλη, ενώ τα υπόλοιπα ενδύματα κατατάσσονται στην κλάση 6209 «μόνο αν το μέγεθός τους είναι κατάλληλο για παιδιά ύψους έως και 86 cm (συμπεριλαμβανομένου και του εμπορικού μεγέθους 86)».
Υπενθυμίζεται ότι το περιεχόμενο των επεξηγηματικών σημειώσεων της ΣΟ, οι οποίες δεν υποκαθιστούν εκείνες του ΕΣ, αλλά πρέπει να θεωρούνται συμπληρωματικές τους και να λαμβάνονται υπόψη μαζί με αυτές, πρέπει να είναι σύμφωνο με τις διατάξεις της ΣΟ και δεν μπορεί να μεταβάλει το περιεχόμενο των διατάξεων αυτών (απόφαση της 14ης Απριλίου 2011,
C-288/09 και C-289/09, British Sky Broadcasting Group και Pace, Συλλογή 2011, σ. Ι-2851
, σκέψη 64).
Σύμφωνα με τις ερμηνευτικές αυτές αρχές, πρέπει να γίνει δεκτό ότι προϊόντα από βαμβάκι όπως τα επίμαχα στην κύρια δίκη πρέπει να κατατάσσονται στη διάκριση 6209 20 00 εφόσον, λόγω των διαστάσεών τους, είναι κατάλληλα για παιδιά των οποίων το ανάστημα δεν υπερβαίνει τα 86 εκατοστά, πράγμα το οποίο εναπόκειται στο αιτούν δικαστήριο να ελέγξει. Εφόσον δεν συμβαίνει κάτι τέτοιο, το γράμμα της σημειώσεως 4 του κεφαλαίου 62 της ΣΟ αποκλείει την κατάταξη των προϊόντων αυτών στην κλάση 6209. Σε μια τέτοια περίπτωση, ελλείψει ειδικής κλάσεως για προϊόντα αυτού του τύπου και σύμφωνα με τον γενικό κανόνα 3, στοιχείο γʹ, για την ερμηνεία της ΣΟ, πρέπει να γίνει δεκτό ότι τα εν λόγω προϊόντα εμπίπτουν στη διάκριση 6211 42 90, στην υποκατηγορία «άλλα» της κατηγορίας «Άλλα ενδύματα για γυναίκες ή κορίτσια από βαμβάκι».
Επομένως, στο προδικαστικό ερώτημα πρέπει να δοθεί η απάντηση ότι η ΣΟ έχει την έννοια ότι οι υπνόσακοι-φορμάκια, όπως οι επίμαχοι στην κύρια δίκη, πρέπει να κατατάσσονται στη διάκριση 6209 20 00 ως «ενδύματα και συμπληρώματα του ενδύματος για βρέφη, από βαμβάκι», εφόσον, λόγω των διαστάσεών τους, είναι κατάλληλοι για παιδιά των οποίων το ανάστημα δεν υπερβαίνει τα 86 εκατοστά. Εφόσον δεν συμβαίνει κάτι τέτοιο, τα εν λόγω προϊόντα πρέπει να κατατάσσονται στη διάκριση 6211 42 90 ως «Άλλα ενδύματα για γυναίκες ή κορίτσια, από βαμβάκι».
Επί των δικαστικών εξόδων
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σε αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.

Για τους λόγους αυτούς, το Δικαστήριο (έκτο τμήμα) αποφαίνεται:

Η Συνδυασμένη Ονοματολογία που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο, όπως τροποποιήθηκε με τον κανονισμό (EΚ) 1719/2005 της Επιτροπής, της 27ης Οκτωβρίου 2005, έχει την έννοια ότι οι υπνόσακοι-φορμάκια, όπως οι επίμαχοι στην κύρια δίκη, πρέπει να κατατάσσονται στη διάκριση 6209 20 00 ως «ενδύματα και συμπληρώματα του ενδύματος για βρέφη, από βαμβάκι», εφόσον, λόγω των διαστάσεών τους, είναι κατάλληλοι για παιδιά των οποίων το ανάστημα δεν υπερβαίνει τα 86 εκατοστά. Εφόσον δεν συμβαίνει κάτι τέτοιο, τα εν λόγω προϊόντα πρέπει να κατατάσσονται στη διάκριση 6211 42 90 ως «Άλλα ενδύματα για γυναίκες ή κορίτσια, από βαμβάκι».

(υπογραφές)
(
*1
)	Γλώσσα διαδικασίας: η ολλανδική.